
Seraph diákműhold

Kulcsszavak: Műhold;Mesterséges Intelligencia; Adatátvitel;Mérés;3D-nyomtatás
A pályamunka az Európai Űrügynökség diák műhold építő versenyének (ESA Cansat verseny) magyarországi fordulójára (Cansat Hungary 2024) készült Seraph “műhold” tervezésével, építésével, tesztelésével és a fellövés utána eredmények kiértékelésével kapcsolatos munkát mutatja be.
Csapatunk a Premontrei Szent Norbert Gimnázium 2025-ben érettségiző fizika fakultációs diákjaiból szerveződött, és a 2023 november és 2024 április között elvégzett munka eredményeként valósult meg. A Cansat verseny során egy kólásdoboz méretű, meghatározott feladatokat ellátó “műholdat” kellett építeni, amelyet egy rakétával kb. 1000 méter magasra fellőttek, ahonnét egy ejtőernyővel meghatározott sebességgel vissza kellett ereszkednie a talajra. Az ereszkedés közben különböző méréseket kellett végeznie, amelynek eredményét rádión egy földi állomásnak le kellett sugároznia.
A kötelező feladatok (légnyomásmérés, hőmérsékletmérés, a mért adatok rádiós lesugárzása) mellett saját, a csapat által kitalált feladatokat, úgynevezett másodlagos küldetéseket is teljesíteni kellett. Esetünkben a gyorsulásmérés mellett (érdekelt bennünket, hogy milyen erőhatások vannak egy rakéta kilövésekor), egy GPS helymeghatározó chip is került a Cansat-be, hogy biztosan megtaláljuk a leérkezés után.
Másodlagos küldetésünknek több „zöld” cél kitűzése is volt. Az egyik a széndioxid koncentráció mérése, mert környezetvédelemi szempontból ez egy fontos légköri paraméter. Mivel a szén-dioxid a levegőnél nehezebb gáz, koncentrációja függőleges irányban felfelé haladva csökken. 
A második elem, hogy a CanSat alján elhelyezett kamera segítségével ereszkedés közben különböző magasságokból képeket készítettünk a lenti területről (a magasságot a légnyomás, illetve a GPS adatok alapján tudtuk). Az adatok elemzésekor, miután hozzáférünk a CanSat-en tárolt adatokhoz, meghatározzuk a zöld területek (fák, bokrok, fű) százalékos arányát.
Ezen felül, a képeket saját mesterséges intelligencia modell segítségével kielemezve (amit a pályamunkában részletezünk), utakat is keresünk a zöld területeken, amely segítséget tud nyújtani a tájékozódásban.
Az eszköz sikeresen teljesített, és az elvégzett munkáért a csapat tudományos különdíjban részesült. A sikeres szereplés jutalmaként lehetőséget kaptunk, hogy egy igazi műholdra is saját mérő-panelt fejlesszünk, amit röviden a pályamunka végén mutatunk be.



